b'\n_START_ARTICLE_\nRamat\n_START_PARAGRAPH_\nRamat ovat yksi Nicaraguan alkuper\xc3\xa4iskansa. Rama-intiaaneja on kaikkiaan noin 1\xc2\xa0500, ja heist\xc3\xa4 suurin osa el\xc3\xa4\xc3\xa4 Nicaraguan Karibianmeren-puoleisella rannikolla, maan etel\xc3\xa4osassa. Rama Cay -saarella asuu kaksikolmasosaa ramoista._NEWLINE_Ramojen elinkeinoja ovat mets\xc3\xa4stys, kalastus ja muun muassa banaanin ja valkoisten kaakaopapujen viljely.\n_START_SECTION_\nKieli\n_START_PARAGRAPH_\nRamat puhuvat kreolienglantia. Omaa rama-kielt\xc3\xa4 puhuu vain muutama kymmenen henke\xc3\xa4, mutta kielt\xc3\xa4 elvytet\xc3\xa4\xc3\xa4n muun muassa kouluopetuksella._NEWLINE_Rama-kielen systeemaattinen tutkimus ja elvytys aloitettiin 1980-luvulla. Ty\xc3\xb6n tuloksena on muun muassa sanakirja Turulka. Kielentutkijat mainitsevat t\xc3\xa4rkeimm\xc3\xa4ksi informantikseen Rama Caylla asuneen Eleanora Rigby Danielin (1924\xe2\x80\x932001)._NEWLINE_Rama kuuluu chibcha-kieliperheeseen.\n_START_SECTION_\nAlue\n_START_PARAGRAPH_\nRamat ovat jatkuvasta kolonisaation paineesta huolimatta s\xc3\xa4ilytt\xc3\xa4neet yhteyden perinteisiin maa-alueisiinsa sukupolvilta toisille siirtyneiden hengellisten, kulttuuristen, taloudellisten ja historialliseen muistiin liittyvien siteiden ansiosta. Ramat ovat taistelleet Nicaraguan hallitusta ja mestitsimaanomistajia vastaan perinteisten maa-alueidensa hallinnasta. Maa-asioissa ramat ovat yhdist\xc3\xa4neet voimansa miskitojen ja sumojen kanssa._NEWLINE_Ramoja asuu yhteens\xc3\xa4 kuudessa kyl\xc3\xa4yhteis\xc3\xb6ss\xc3\xa4: Rama Cay, Sumu Kaat, Tiktik Kaanu, Wiring Cay, Bangkukuk ja Indian River. Alue ulottuu Bluefieldsin lahdesta etel\xc3\xa4\xc3\xa4n Rio San Juanin tienoille._NEWLINE_Kun vuonna vuonna 2003 tuli voimaan etnisten yhteis\xc3\xb6jen alueita koskeva maanomistuslaki (laki 445), ramojen kyl\xc3\xa4t ja kreolialueiksi nimetyt kyl\xc3\xa4t, muun muassa Monkey Point, p\xc3\xa4\xc3\xa4ttiv\xc3\xa4t toimia yhdess\xc3\xa4 lain toteutumiseksi. Kreolikylill\xc3\xa4 on l\xc3\xa4heinen etninen yhteys ramoihin. Alueen hallinto-organisaation nimi on Gobierno Terrotorial Rama y Kriol. Alueeseen kuuluu noin 4\xc2\xa0800 neli\xc3\xb6kilometri\xc3\xa4 maata ja l\xc3\xa4hes yht\xc3\xa4 paljon merta._NEWLINE_Ramaterritoriossa on nelj\xc3\xa4 laajaa suojelualuetta: Reserva Natural de Cerro Silva, Punta Corda, Reserva Biol\xc3\xb3gica Indio-Maiz ja Refugio de Vida Silvestre R\xc3\xado San Juan.'